A hajók az I. csatahajórajhoz "(Geschwader I)" tartoztak és annak I. divízióját "(Division I)" alkották, míg a "Nassau"-osztály egységei annak II. divízióját. Az első világháború számos hadműveletében részt vettek, így a skagerraki csatában és a Rigai-öbölben végrehajtott támadó hadműveletben. Mind a négy egység átvészelte a háborút és bár nem szerepeltek az internálandó hajók listáján, az internált hajók önelsüllyesztése után jóvátételként az osztály hajóit is elkobozták. Az "Ostfriesland"ot az amerikai haditengerészet kapta meg, mely kísérleti bombázások során süllyesztette el 1921. júliusában. A "Helgoland"ot és az "Oldenburg"ot a britek és a japánok kapták meg és 1921-ben lebontották őket. A "Thüringen"t 1920-ban Franciaország kapta meg, ahol tüzérségi célhajónak használták. 1923 és 1933 között lebontották.